b'\n_START_ARTICLE_\nEgon Schiele\n_START_SECTION_\nVia\xc8\x9ba \xc8\x99i opera\n_START_PARAGRAPH_\nEgon Schiele s-a n\xc4\x83scut la 12 iunie 1890 \xc3\xaen Tulln (Nieder\xc3\xb6sterreich), un mic ora\xc8\x99 la aproximativ 40 kilometric nord-vest de Viena. A  fost fiu al lui Adolf Eugen Schiele, impiegat de mi\xc8\x99care la gara din localitate, \xc8\x99i al Mariei Soukup Schiele. Ora\xc8\x99ul a jucat un rol important \xc3\xaen istoria contemporan\xc4\x83 a Austro-Ungariei; calea ferat\xc4\x83 a \xc3\xaensemnat un viitor mijloc de deplasare terestr\xc4\x83, \xc3\xaen special pentru transportul de m\xc4\x83rfuri \xc8\x99i constituia un simbol de industrializare al or\xc4\x83\xc8\x99elului, care era situat \xc8\x99i pe malul Dun\xc4\x83rii. _NEWLINE_\xc3\x8encep\xc3\xa2nd din anul 1900, urmeaz\xc4\x83 cursurile gimnaziului din Klosterneuburg, atr\xc4\x83g\xc3\xa2nd asupra sa aten\xc8\x9bia profesorului de desen, care \xc3\xaei deschide calea asupra artei \xc8\x99i, mai ales, a Secesiunii Vieneze. Astfel impulsionat, Egon Schiele se hot\xc4\x83r\xc4\x83\xc8\x99te s\xc4\x83 se consacre picturii._NEWLINE_Tat\xc4\x83l, func\xc8\x9bionar de stat cu principii conservatoare, sper\xc4\x83 ca Egon s\xc4\x83 devin\xc4\x83 inginer \xc3\xaen c\xc4\x83ile ferate. B\xc4\x83iatul prefer\xc4\x83 \xc3\xaens\xc4\x83 s\xc4\x83 deseneze \xc8\x99i s\xc4\x83 se lase prad\xc4\x83 fanteziilor despre t\xc4\x83r\xc3\xa2muri \xc3\xaendep\xc4\x83rtate, spre care \xc3\xael poart\xc4\x83 fiecare din trenurile care trec pe sub ferestrele locuin\xc8\x9bei de serviciu a familiei. \xc3\x8ens\xc4\x83 acest lucru n-a fost s\xc4\x83 se \xc3\xaent\xc3\xa2mple... La scurt timp dup\xc4\x83 aceasta, tat\xc4\x83l artistului se \xc3\xaemboln\xc4\x83ve\xc8\x99te de o psihoz\xc4\x83 halucinatorie cu atacuri de furie, situa\xc8\x9bia financiar\xc4\x83 a familiei se \xc3\xaenr\xc4\x83ut\xc4\x83\xc8\x9be\xc8\x99te considerabil. \xc3\x8en cele din urm\xc4\x83, tat\xc4\x83l s\xc4\x83u a murit \xc3\xaen 1905. Familia se mut\xc4\x83 la Klosterneuburg. Aici a urmat o \xc8\x99coal\xc4\x83 condus\xc4\x83 de Stift Klosterneuburg, unde profesorul de desen Ludwig Strauch I-a \xc3\xaencurajat talentul artistic al lui Schiele. _NEWLINE_Egon cre\xc8\x99tea \xc3\xaen aceast\xc4\x83 atmosfer\xc4\x83 deprimant\xc4\x83; devenea un adolescent melancolic \xc8\x99i introvertit. Trauma pe care a sim\xc8\x9bit-o se face u\xc8\x99or prezent\xc4\x83 \xc3\xaen majoritatea operelor sale; folosirea de nuan\xc8\x9be sinistre la redarea pielii, \xc3\xaembr\xc4\x83c\xc4\x83min\xc8\x9bii, ro\xc8\x99ea\xc8\x9ba boln\xc4\x83vicioas\xc4\x83, combinarea de culori diluate mult \xc3\xaen ap\xc4\x83._NEWLINE_Tutore legal devine unchiul lui Leopold Czihczek, un burghez bogat, cu o oarecare instruc\xc8\x9bie, inspector-\xc8\x99ef la c\xc4\x83ile ferate "Kaiser Ferdinand". De\xc8\x99i nu foarte interesat de artele plastice, este de acord s\xc4\x83 finan\xc8\x9beze studiile nepotului s\xc4\x83u la "Wiener Akademie der bildenden K\xc3\xbcnste". Cu recomandarea profesorilor de la gimnaziul din Klosterneuburg, t\xc3\xa2n\xc4\x83rul sose\xc8\x99te \xc3\xaen anul 1906 la Viena, unde reu\xc8\x99e\xc8\x99te s\xc4\x83 treac\xc4\x83 examenul de admitere la Academie.\n_START_SECTION_\nUn student rebel\n_START_PARAGRAPH_\nEgon Schiele, ale c\xc4\x83rui lucr\xc4\x83ri poart\xc4\x83 \xc3\xaenc\xc4\x83 de pe atunci amprenta unui stil particular, \xc3\xae\xc8\x99i d\xc4\x83 repede seama c\xc4\x83 sistemul de \xc3\xaenv\xc4\x83\xc8\x9b\xc4\x83m\xc3\xa2nt din Academia vienez\xc4\x83 nu este pe m\xc4\x83sura a\xc8\x99tept\xc4\x83rilor sale. Baza procesului educa\xc8\x9bional, r\xc4\x83mas\xc4\x83 aceea\xc8\x99i de dou\xc4\x83 secole, pune accent pe idealul antic de frumuse\xc8\x9be. Profesorul lui, Christian Griepenkerl (1839-1916), maestru al picturii istorice \xc8\x99i portretist iscusit, este un conservator \xc8\x99i adversar al artei moderne. \xc3\x8en acest timp \xc3\xaens\xc4\x83, Schiele este fascinat de lucr\xc4\x83rile lui Gustav Klimt \xc8\x99i ale altor arti\xc8\x99ti care formeaz\xc4\x83 Secesiunea vienez\xc4\x83. Cu trecerea timpului, t\xc3\xa2n\xc4\x83rul artist \xc3\xaencepe s\xc4\x83 se revolte, comportamentul s\xc4\x83u devine impertinent. Este \xc3\xaen rela\xc8\x9bii din ce \xc3\xaen ce mai \xc3\xaencordate cu profesorul s\xc4\x83u. Pe Egon Schiele \xc3\xael fr\xc4\x83m\xc3\xa2nt\xc4\x83 un singur g\xc3\xa2nd: s\xc4\x83 p\xc4\x83r\xc4\x83seasc\xc4\x83 Academia. P\xc3\xa2n\xc4\x83 la urm\xc4\x83, Griepenkerl este de acord \xc8\x99i \xc3\xaei semneaz\xc4\x83 diploma.\n_START_SECTION_\nPrietenia cu Gustav Klimt\n_START_PARAGRAPH_\nC\xc3\xa2nd \xc3\xaen anul 1909 p\xc4\x83r\xc4\x83se\xc8\x99te Academia, Egon Schiele se bucur\xc4\x83 deja de doi ani de admira\xc8\x9bia sincer\xc4\x83 a lui Gustav Klimt. Klimt nu numai c\xc4\x83 apreciaz\xc4\x83 talentul lui Schiele, dar \xc3\xael \xc8\x99i ajut\xc4\x83 \xc3\xaen mod practic, \xc3\xaei trimite modele (am\xc3\xa2ndoi sunt pasiona\xc8\x9bi de nud \xc8\x99i erotism) \xc8\x99i \xc3\xaei cump\xc4\x83r\xc4\x83 desene. \xc3\x8el introduce \xc3\xaen "Atelierele Vieneze" (Wienerwerkst\xc3\xa4tten), ce func\xc8\x9bioneaz\xc4\x83 din anul 1903 din ini\xc8\x9biativa arhitectului Josef Hoffmann (1870-1956), sus\xc8\x9bin\xc4\x83tor al ideii de sintez\xc4\x83 dintre art\xc4\x83 \xc8\x99i me\xc8\x99te\xc8\x99ug (Gesamtkunst). \xc3\x8en anul 1909, particip\xc4\x83 la expozi\xc8\x9bia interna\xc8\x9bional\xc4\x83 "Kunstschau"; tablourile lui Egon Schiele, \xc3\xaen v\xc3\xa2rst\xc4\x83 de numai nou\xc4\x83sprezece ani, stau al\xc4\x83turi de operele lui Henri Matisse, Edvard Munch, Pierre Bonnard, Oskar Kokoschka, dar \xc8\x99i ale ale lui Vincent Van Gogh \xc8\x99i Paul Gauguin. \xc3\x8empreun\xc4\x83 cu prietenul s\xc4\x83u Anton Peschka \xc8\x99i cu c\xc3\xa2\xc8\x9biva colegi rebeli din Academie, \xc3\xaenfiin\xc8\x9beaz\xc4\x83 "Grupul Artei Noi" (Neukunstgruppe). \xc3\x8en decembrie, organizeaz\xc4\x83 o expozi\xc8\x9bie la galeria vienez\xc4\x83 a lui Gustav Pisko. Cu aceast\xc4\x83 ocazie, Schiele \xc3\xael cunoa\xc8\x99te pe Arthur Roessler, scriitor \xc8\x99i critic de art\xc4\x83. Roessler va fi un ap\xc4\x83r\xc4\x83tor fervent al crea\xc8\x9biilor artistului \xc8\x99i \xc3\xael va prezenta unor colec\xc8\x9bionari, ca Oskar Reichel \xc8\x99i Carl Reininghaus._NEWLINE_\xc3\x8en mai 1911, se mut\xc4\x83 din Viena, prea scump\xc4\x83 pentru posibilit\xc4\x83\xc8\x9bile sale, \xc3\xaen or\xc4\x83\xc8\x99elul Krumlov din sudul Cehiei. \xc3\x8el \xc3\xaenso\xc8\x9be\xc8\x99te Val\xc3\xa9rie Neuzil, cunoscut\xc4\x83 sub numele de Wally, pe care o cunoscuse prin intermediul lui Klimt. _NEWLINE_Artistul realizeaz\xc4\x83 numeroase desene av\xc3\xa2nd un pronun\xc8\x9bat caracter erotic, ale c\xc4\x83ror surs\xc4\x83 principal\xc4\x83 de inspira\xc8\x9bie este Wally. \xc3\x8encepe, de asemenea, s\xc4\x83 picteze compozi\xc8\x9bii simbolice care pun \xc3\xaen discu\xc8\x9bie tema mor\xc8\x9bii._NEWLINE_Pe la sf\xc3\xa2r\xc8\x99itul anului 1911, Egon \xc8\x99i Wally sunt nevoi\xc8\x9bi s\xc4\x83 p\xc4\x83r\xc4\x83seasc\xc4\x83 ora\xc8\x99ul Krumlov, ai c\xc4\x83rui locuitori condamn\xc4\x83 concubinajul pictorului, mai ales cu o fat\xc4\x83 foarte t\xc3\xa2n\xc4\x83r\xc4\x83. Se vor muta la Neulengbach, \xc3\xaen apropiere de Viena. Totu\xc8\x99i, nici la Neulengbach nu le va fi mai bine, c\xc4\x83ci oamenii nu se arat\xc4\x83 deloc \xc3\xaeng\xc4\x83duitori fa\xc8\x9b\xc4\x83 de acest "artist vicios", \xc3\xaen al c\xc4\x83rui atelier se petrec scene ce jignesc morala comun\xc4\x83. Pe Schiele - la care nu se poate exclude o \xc3\xaenclina\xc8\x9bie spre "voyeurism" - \xc3\xael atrage tinere\xc8\x9bea adolescen\xc8\x9bilor, \xc3\xaei \xc3\xaencurajeaz\xc4\x83 s\xc4\x83-\xc8\x99i dezvolte senzualitatea ce se treze\xc8\x99te \xc3\xaen ei. Dispre\xc8\x9buie\xc8\x99te avertismentele \xc8\x99i sfaturile prietenilor, \xc3\xaen fiecare zi merge tot mai departe, at\xc3\xa2t pentru a-\xc8\x99i \xc3\xaembog\xc4\x83\xc8\x9bi viziunile sale erotice, c\xc3\xa2t \xc8\x99i pentru a satisface cerin\xc8\x9bele amatorilor de desene "interzise". La 13 aprilie 1912 este acuzat de corupere de minori \xc8\x99i, vreme de trei s\xc4\x83pt\xc4\x83m\xc3\xa2ni, este re\xc8\x9binut \xc3\xaen arestul poli\xc8\x9biei din Sankt-P\xc3\xb6lten.\n_START_SECTION_\nStabilirea la Viena\n_START_PARAGRAPH_\n\xc3\x8en urma acestui fapt, Egon Schiele pierde \xc3\xaencrederea unora din prietenii s\xc4\x83i. \xc3\x8en noiembrie 1912, se stabile\xc8\x99te la Viena, \xc3\xaen propriul atelier pe Hietzingerhauptstrasse, unde va locui \xc8\x99i va lucra urm\xc4\x83torii \xc8\x99ase ani._NEWLINE_\xc3\x8en acest timp cre\xc8\x99te interesul pentru crea\xc8\x9bia lui. Artistul \xc3\xae\xc8\x99i prezint\xc4\x83 lucr\xc4\x83rile \xc3\xaen cadrul multor expozi\xc8\x9bii: \xc3\xaen anul 1912 la M\xc3\xbcnchen, al\xc4\x83turi de arti\xc8\x99tii din grupul Der Blaue Reiter, \xc8\x99i la K\xc3\xb6ln, la expozi\xc8\x9bia interna\xc8\x9bional\xc4\x83 "Sonderbund", \xc3\xaen 1913 la expozi\xc8\x9bia individual\xc4\x83 organizat\xc4\x83 la galeria "Golz" din M\xc3\xbcnchen \xc8\x99i la cea de-a 43-a Expozi\xc8\x9bie a "Secesiunii Vieneze" de la Hamburg, Stuttgart, Dresda \xc8\x99i Berlin, \xc3\xaen 1914 la expozi\xc8\x9bia "Secesiunea Interna\xc8\x9bional\xc4\x83" de la Roma, Bruxelles \xc8\x99i Paris._NEWLINE_\xc3\x8en primii ani de r\xc4\x83zboi, din cauza s\xc4\x83n\xc4\x83t\xc4\x83\xc8\x9bii firave, este scutit de mobilizare. Se desparte de Wally \xc8\x99i, pe 17 iunie 1915, se c\xc4\x83s\xc4\x83tore\xc8\x99te cu Edith Harms, care locuia vis-\xc3\xa0-vis de atelierul s\xc4\x83u. Patru zile mai t\xc3\xa2rziu, pe 21 iunie, pleac\xc4\x83 la Praga pentru a face instruc\xc8\x9bie militar\xc4\x83. Schiele este repartizat la supravegherea prizonierilor de r\xc4\x83zboi ru\xc8\x99i, mai \xc3\xaent\xc3\xa2i \xc3\xaen apropiere de Viena, iar \xc3\xaen 1916 \xc3\xaen lag\xc4\x83rul de la M\xc3\xbchling, de l\xc3\xa2ng\xc4\x83 Wiesselburg. Acolo poate s\xc4\x83 lucreze \xc3\xaen continuare, deseneaz\xc4\x83 \xc8\x99i particip\xc4\x83 la expozi\xc8\x9bii. Revista "Die Aktion" \xc3\xaei consacr\xc4\x83 \xc3\xaen toamna anului 1916 un num\xc4\x83r special. Directorul de la "Moderne Galerie", Franz Martin Haberditzl, \xc3\xaei cump\xc4\x83r\xc4\x83 mai multe desene \xc8\x99i un portret al lui Edith._NEWLINE_Schiele devine din ce \xc3\xaen ce mai cunoscut. Se g\xc3\xa2nde\xc8\x99te la un proiect de \xc3\xaenfiin\xc8\x9bare a unei asocia\xc8\x9bii de pictori, sculptori, scriitori \xc8\x99i muzicieni - se g\xc3\xa2nde\xc8\x99te la Arnold Sch\xc3\xb6nberg, Josef Hoffmann \xc8\x99i Gustav Klimt. Din p\xc4\x83cate, la 6 februarie 1918, Klimt moare \xc3\xaen urma unui atac de apoplexie. O lun\xc4\x83 mai t\xc3\xa2rziu, la cea de-a 49-a expozi\xc8\x9bie a "Secesiunii Vieneze", Schiele este numit elogios leaderul avangardei vieneze. \xc3\x8en iulie, \xc3\xae\xc8\x99i deschide un al doilea atelier \xc3\xaen cartierul Hietzing, inten\xc8\x9bioneaz\xc4\x83 s\xc4\x83 creeze compozi\xc8\x9bii de mari dimensiuni \xc8\x99i s\xc4\x83 \xc3\xaenfiin\xc8\x9beze propria sa \xc8\x99coal\xc4\x83 de pictur\xc4\x83._NEWLINE_Niciunul din planurile sale nu a putut fi realizat. \xc3\x8en toamna anului 1918, Edith - so\xc8\x9bia sa - se \xc3\xaemboln\xc4\x83ve\xc8\x99te de grip\xc4\x83 spaniol\xc4\x83, a c\xc4\x83rei epidemie f\xc4\x83cea ravagii \xc3\xaen Europa, \xc8\x99i la 28 noiembrie se stinge din via\xc8\x9b\xc4\x83. Schiele, care se contaminase la r\xc3\xa2ndul s\xc4\x83u, moare trei zile mai t\xc3\xa2rziu, la scurt timp dup\xc4\x83 ce \xc3\xaemplinise dou\xc4\x83zeci \xc8\x99i opt de ani. Artist rebel \xc8\x99i orgolios, ne\xc3\xaen\xc8\x9beles totdeauna de public, a reu\xc8\x99it s\xc4\x83 ajung\xc4\x83, \xc3\xaen decursul a zece ani de carier\xc4\x83 fulminant\xc4\x83, o personalitate de frunte a lumii artistice vieneze._NEWLINE_Egon Schiele a tr\xc4\x83it prea pu\xc8\x9bin pentru a exercita o real\xc4\x83 influen\xc8\x9b\xc4\x83 asupra creatorilor contemporani lui. Ulterior, \xc3\xaen vremurile grele ale perioadei de dup\xc4\x83 r\xc4\x83zboi, accesul la operele sale a fost \xc3\xaengreuiat. Mai mult dec\xc3\xa2t at\xc3\xa2t, multe din cele aproape trei mii de desene \xc8\x99i acuarele fac parte din colec\xc8\x9bii particulare, iar datorit\xc4\x83 fragilit\xc4\x83\xc8\x9bii lor, nu a fost posibil\xc4\x83 deplasarea lor frecvent\xc4\x83 \xc8\x99i pe distan\xc8\x9be mari. Spre sf\xc3\xa2r\xc8\x99itul anilor dou\xc4\x83zeci, au fost organizate c\xc3\xa2teva expozi\xc8\x9bii \xc3\xaen galeriile vieneze, dar, din momentul anex\xc4\x83rii Austriei de c\xc4\x83tre cel de-al III-lea Reich german \xc3\xaen anul 1938, Schiele a fost considerat de c\xc4\x83tre nazi\xc8\x99ti ca f\xc4\x83c\xc3\xa2nd parte dintre "arti\xc8\x99tii degenera\xc8\x9bi".\n_START_SECTION_\nGalerie\n_START_PARAGRAPH_\nAutoportrete_NEWLINE_Fascinat de propriul s\xc4\x83u aspect fizic, Egon Schiele a pictat peste o sut\xc4\x83 de autoportrete. Tr\xc4\x83s\xc4\x83tura comun\xc4\x83 a majorit\xc4\x83\xc8\x9bii acestor tablouri este felul extraordinar de expresiv \xc3\xaen care trateaz\xc4\x83 m\xc3\xa2inile. \xc3\x8en mare parte dintre acestea - \xc8\x99i mai ales \xc3\xaen Autoportret cu ceramic\xc4\x83 neagr\xc4\x83 (1911) - reg\xc4\x83sim degetele r\xc4\x83sfirate misterios \xc3\xaen form\xc4\x83 de "V", atitudine probabil desprins\xc4\x83 din manualele ilustrate ale "gesturilor patologice" care se bucurau de o foarte mare popularitate la acea vreme \xc3\xaen Viena. \xc3\x8en schimb, c\xc3\xa2nd picteaz\xc4\x83 propriul s\xc4\x83u nud, artistul pare s\xc4\x83-\xc8\x99i chinuiasc\xc4\x83 trupul, \xc3\xael prezint\xc4\x83 desc\xc4\x83rnat, schilodit; chipul \xc8\x99i p\xc4\x83rul care i se ridic\xc4\x83 \xc3\xaen cap, ca \xc8\x99i cum ar fi fost electrizat, exprim\xc4\x83 groaza. Speciali\xc8\x99tii recunosc \xc3\xaen autoportretele lui o \xc3\xaembinare de narcisism cu anxietate masochistic\xc4\x83._NEWLINE_Nuduri \xc8\x99i scene erotice_NEWLINE_Egon Schiele \xc8\x99i-a concentrat \xc3\xaentreaga for\xc8\x9b\xc4\x83 de crea\xc8\x9bie \xc3\xaen studiul p\xc4\x83trunz\xc4\x83tor al trupului, aspir\xc3\xa2nd \xc3\xaen felul acesta spre descifrarea interiorului uman, p\xc3\xa2n\xc4\x83 la "scoaterea la suprafa\xc8\x9b\xc4\x83" a secretelor sufletului omenesc. Abord\xc3\xa2nd f\xc4\x83r\xc4\x83 \xc3\xaencetare problematica erotismului nedisimulat \xc3\xaen spirit freudian, a transpus pe p\xc3\xa2nz\xc4\x83 sau pe foaia de h\xc3\xa2rtie - mai ales \xc3\xaen nuduri - cele mai profunde instincte ale fiin\xc8\x9bei umane. Schiele a pictat multe nuduri, at\xc3\xa2t de femeie, c\xc3\xa2t \xc8\x99i de b\xc4\x83rbat, care prezint\xc4\x83 personajele \xc3\xaen pozi\xc8\x9bii erotice foarte \xc3\xaendr\xc4\x83zne\xc8\x9be, adeseori provocatoare, cu organele genitale ostentativ expuse (Fat\xc4\x83 cu p\xc4\x83r negru \xc8\x99i fust\xc4\x83 ridicat\xc4\x83, 1911). Dar cum spunea el \xc3\xaensu\xc8\x99i, "\xc3\xaentr-o oper\xc4\x83 erotic\xc4\x83 exist\xc4\x83 totodat\xc4\x83 \xc8\x99i o f\xc4\x83r\xc3\xa2m\xc4\x83 de sacru". Acest fapt se reflect\xc4\x83, printre altele, \xc3\xaen compozi\xc8\x9bia de mari dimensiuni intitulat\xc4\x83 \xc3\x8embr\xc4\x83\xc8\x9bi\xc8\x99are (1917) sau \xc3\xaen Pereche de femei \xc3\xaembr\xc4\x83\xc8\x9bi\xc8\x99ate (1914)._NEWLINE_Peisaje_NEWLINE_\xc3\x8enc\xc4\x83 de la \xc3\xaenceputurile carierei sale, Schiele este interesat de natur\xc4\x83. Pict\xc3\xa2nd peisaje \xc3\xaen aer liber cu influen\xc8\x9be cert impresioniste, \xc3\xaencepe s\xc4\x83 z\xc4\x83reasc\xc4\x83 \xc3\xaen natur\xc4\x83 ilustrarea procesului de trecere de la via\xc8\x9b\xc4\x83 la moarte \xc8\x99i-\xc8\x99i transform\xc4\x83 peisajele \xc3\xaentr-o "oglind\xc4\x83 a sufletului". \xc3\x8en tabloul Patru copaci (1917), unul din castani \xc8\x99i-a pierdut deja ornamentul efemer, iar frunzele celorlal\xc8\x9bi copaci sunt ruginii, semn c\xc4\x83 \xc3\xaen scurt timp vor c\xc4\x83dea. Trunchiurile copacilor marcheaz\xc4\x83 delimitarea pe vertical\xc4\x83 a spa\xc8\x9biului, c\xc4\x83reia \xc3\xaei corespunde orizontalitatea liniilor ce sugereaz\xc4\x83 p\xc4\x83m\xc3\xa2ntul \xc8\x99i cerul. Peisajele urbane, cum sunt reprezentate \xc3\xaen ciclul de tablouri cu case din Krumlov, nu corespund unor red\xc4\x83ri realiste, artistul asociaz\xc4\x83 dup\xc4\x83 bunul plac cl\xc4\x83diri \xc8\x99i str\xc4\x83zi, f\xc4\x83r\xc4\x83 nici o considera\xc8\x9bie fa\xc8\x9b\xc4\x83 de perspectiv\xc4\x83 \xc8\x99i volum. \xc3\x8en aproape toate tablourile, pictate de regul\xc4\x83 din perspectiva zborului p\xc4\x83s\xc4\x83rii, Schiele prezint\xc4\x83 ora\xc8\x99ul ca un loc nepopulat, doar uneori c\xc3\xa2te o lenjerie care se usuc\xc4\x83 la geam sugereaz\xc4\x83 prezen\xc8\x9ba omeneasc\xc4\x83.'